Ossian Wuorenheimo

Erik Ossian Wuorenheimo (vuoteen 1903 Bergbom; 3. joulukuuta 1845 Viipuri – 13. kesäkuuta 1917 Helsinki) oli suomalainen insinööri, virkamies ja poliitikko, joka toimi senaatin kulkulaitostoimituskunnan päällikkönä vuosina 1896–1905 ja säätyvaltiopäivien maamarsalkkana vuosina 1904–1905. Hän vaikutti merkittävästi Suomen rautateiden kehittämiseen. Hänestä polveutuu Wuorenheimon aatelissuku. Viitattu 13.3.2021.

Perhe
Wuorenheimon vanhemmat olivat senaattori Johan Erik Bergbom ja Fredrika Juliana Roschier. Hänen sisaruksiaan olivat Kansallisteatterin perustajina tunnetut Kaarlo ja Emilie Bergbom sekä järjestövaikuttaja Augusta af Heurlin. Wuorenheimon ensimmäinen puoliso oli vuodesta 1877 Augusta Fredrika Thérese Rotkirch (1857–1881) ja toinen vuodesta 1884 Agnes Augusta Charlotta Idman (1864–1921). Hänellä oli kolme lasta. Lähetystöneuvos ja Suomi-Filmin toimitusjohtaja Aarne Wuorenheimo oli hänen poikansa toisesta avioliitosta. Kirjailija Toivo Tarvas oli Ossian Wuorenheimon ottopoika.Ylioppilasmatrikkeli 1905, Aarne Wuorenheimo, matrikkelinumero 30100 Wuorenheimon appi Gustaf Fredrik Rotkirch ja hänen kaksi lankoaan Samuel Werner von Troil ja Gustaf Samuel von Troil olivat kaikki senaattoreita.

Ura
Ossian Bergbom kävi Haminan kadettikoulun vuosina 1857–1862, mutta ei lähtenyt sotilasuralle. Hän kouluttautui tie- ja vesirakennusinsinööriksi suorittamalla vuosina 1862–1867 kurssin Aleksanteri I:n tie- ja vesirakennusopistossa Pietarissa, ja osallistui sen jälkeen Suomen rautatieverkon rakentamiseen.Kuka kukin oli, Wikiaineisto. Bergbom oli apulaisinsinöörinä Pietari–Valkeasaari-radan rakennustyömaalla vuosina 1867–1870 ja piiri-insinöörinä yksityisellä Hanko–Hyvinkää-radalla 1872–1873. Hän johti radanrakennustöitä Turku–Tampere–Hämeenlinna-radalla 1874–1876, Tampere–Vaasa-radalla 1879–1883, Vaasa–Oulu-radalla 1883–1886 ja Savon radalla 1887–1889.

Bergbom oli Kuopion tie- ja vesirakennuspiirin piiri-insinöörinä vuosina 1889–1890 sekä Tie- ja vesirakennusten ylihallituksen yli-insinöörinä 1890–1892 ja ylitirehtöörinä 1892–1896. Hän osallistui vuoden 1888 säätyvaltiopäiville porvarissäädyssä Tampereen kaupungin edustajana. Senaatin kulkulaitostoimikunnan päälliköksi hänet nimitettiin vuonna 1896. Bergbomin senaattorikaudella tehtiin päätös aloittaa veturien valmistaminen Suomessa. Ensimmäiset 40 veturia tilattiin vuonna 1898 Tampereen Pellava- ja Rautateollisuus Oy:ltä, joka perusti niiden valmistamista varten konepajan Tampereelle. Bergbom oli nimitetty senaattiin puolueettomana asiantuntijana, mutta routavuosina hän tuki Suomalaisen puolueen myöntyvyyslinjaa. Hänet aateloitiin vuonna 1903, jolloin hän suomalaisti sukunimensä Wuorenheimoksi.

Vuoden 1904 valtiopäivillä Wuorenheimo oli aatelissäädyssä uuden aatelissukunsa edustajana, ja hänet nimitettiin myös varamaamarsalkaksi. Maamarsalkka Constantin Linderin väistyttyä pian valtiopäivien alun jälkeen Wuorenheimo hoiti tämän tehtävää käytännössä koko valtiopäivien ajan, ja hänet nimitettiin virallisestikin maamarsalkaksi helmikuussa 1905.Johanna Aminoff-Winberg (toim.): Ritarihuone ja Suomen aatelissuvut, s. 101. Minerva, Helsinki 2013. Hän salli valtiopäivillä perustuslaillisten tiukatkin puheenvuorot, mikä vähensi hänen suosiotaan venäläisen esivallan silmissä. Suomen kenraalikuvernööri Ivan Obolenski ei hyväksynyt häntä seuraavaksi senaatin talousosaston varapuheenjohtajaksi. Wuorenheimo erosi senaatista muiden myöntyvyysmiesten kanssa suurlakon aikana marraskuussa 1905. Hjeltin senaatin erottua lokakuussa 1909 kenraalikuvernööri Vladimir Böckmann tarjosi hänelle senaatin muodostajan tehtävää, mutta hän kieltäytyi.Osmo Jussila: ”Kenraalikuvernööri, ministerivaltiosihteeri ja senaatti”, s. 263 teoksessa Suomen keskushallinnon historia 1809–1996. Hallintohistoriakomitea/Edita, Helsinki 1996.

Vetäydyttyään valtiollisesta toiminnasta Wuorenheimo keskittyi liikealalle. Hän toimi  Palovakuutusosakeyhtiö Pohjolan johtokunnan puheenjohtajana vuosina 1891–1895, Jämsänkoski Oy:n toimitusjohtajana 1907–1917 ja Henkivakuutusyhtiö Salaman hallintoneuvoston puheenjohtajana 1912–1917. Hän oli myös Kansantaloudellisen Yhdistyksen puheenjohtaja 1896–1898.

 Muuta 
Wuorenheimo on haudattu sukuhautaan Helsingin Hietaniemen hautausmaan vanhalle alueelle.Erik Ossian Wuorenheimo Hietaniemen vanha hautausmaa, Suomen Sukututkimusseura. Viitattu 13.3.2021.

Wuorenheimo rakennutti kesähuvilakseen Tampereella sijaitsevan Lepolan huvilan. Se sijaitsi alkuaan Hatanpäänniemellä, mutta siirrettiin 1800-luvun lopussa Härmälään, jossa se on nykyään kaupunginosansa vanhin rakennus. Huvila on myöhemmin ollut päiväkotikäytössä.Lepolan laatta Tampereen muistolaatat ja muut muistomerkit, Tampereen kaupunki. Viitattu 13.3.2021.

Lähteet

Luokka:Suomalaiset insinöörit
Luokka:Suomalaiset senaattorit
Luokka:Suomalaiset yritysjohtajat
Luokka:Suomen rakennusalan vaikuttajat
Luokka:Suomen suuriruhtinaskunnan aatelissäädyn valtiopäivämiehet
Luokka:Suomen suuriruhtinaskunnan maamarsalkat
Luokka:Suomen suuriruhtinaskunnan porvarissäädyn valtiopäivämiehet
Luokka:Suomalaisen puolueen poliitikot
Luokka:Vuonna 1845 syntyneet
Luokka:Vuonna 1917 kuolleet